India’s Tallest Man: দেশের সবচেয়ে লম্বা ব্যক্তি সমাজবাদী পার্টিতে

লখনউ: লম্বায় তিনি ৮ ফুট ২ ইঞ্চি৷ নাম ধর্মেন্দ্র প্রতাপ সিং (Dharmendra Pratap Singh)৷ এই মুহূর্তে ভারতের লম্বা ব্যক্তির (India’s Tallest Man) শিরোপা তাঁর দখলেই৷ সেই ধর্মেন্দ্র প্রতাপ সিং শনিবার সওয়ার হলেন সপার (Samajwadi Party) সাইকেলে৷

উত্তরপ্রদেশ ভোটের মুখে অখিলেশের দলে যোগদান অব্যাহত৷ এবার সমাজবাদী পার্টির সঙ্গে যুক্ত হলেন ধর্মেন্দ্র প্রতাপ সিং৷ তাঁকে দলে স্বাগত জানান সপা সুপ্রিমো অখিলেশ যাদব৷ এদিন দলের তরফে ধর্মেন্দ্রকে নিয়ে একটি গ্রুপ ছবি পোস্ট করা হয়৷ ছবি দেখে মস্করা করে কেউ কেউ বলেন, দেখে মনে হচ্ছে যেন অখিলেশ-সহ সপার দলীয় নেতারা কোনও টাওয়ারের নীচে দাঁড়িয়ে আছেন৷

গিনেস বুক অফ ওয়ার্ল্ডের রেকর্ড বলছে, উত্তরপ্রদেশের প্রতাপগড় জেলার বাসিন্দা ধর্মেন্দ্র এশিয়ার অন্যতম লম্বা ব্যক্তি৷ এদিন সমাজবাদী পার্টির রাজ্য সভাপতি নরেশ প্যাটেল বলেন, ‘অখিলেশের নেতৃত্ব এবং সপার নীতির উপর পূর্ণ আস্থা রয়েছে ধর্মেন্দ্রর৷’ ৪৬ বছরের ধর্মেন্দ্রর রাজনীতি নিয়ে আগ্রহ অনেকদিনের৷ ২০২১ সালের পঞ্চায়েত নির্বাচনে এক প্রার্থীর হয়ে প্রচার করেছিলেন তিনি৷